정조 9년
乙巳四月十九日申時。上御誠正閣。大臣備局堂上。引見入侍時。領敦寧府事鄭存謙。判中樞府事徐命善李徽之。左議政洪樂性。判中樞府事李福源金熤。判中樞府事具善復。行吏曹判書李命植。仁陵君李在協。行戶曹判書趙㻐。行副司直金履素。判尹徐有寧。行副司直李柱國。兵曹判書趙時俊。行副司直李昌運徐有大。執義洪周萬。掌令崔景岳。持平李崇運。正言李敏采白師謹。校理林道浩。修撰成種仁。右副承旨洪仁浩。假注書朴蓍壽。事變假注書宋祥濬。記注官金健修。記事官李崑秀。以次進伏訖。上命奉審承旨入侍。賤臣承命出。與右承旨李文源偕入進伏。存謙等進前曰。日氣淸和。回鑾萬安。數日間聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。上曰。卿等復命之行。俄命差晩造朝矣。何以早還耶。存謙等曰。臣等將欲復命之際。伏聞次對進定之敎。卽爲趨造矣。上曰。園所補土役處。果皆奉審。而拜峯山。亦爲登諗耶。地師則誰某進去乎。存謙等曰。地師則李命球鄭道弘等進去矣。臣等初由園所垓子外。轉登拜峯山。奉審後。仍詣安樂峴看審矣。上曰。地師之所議則云何。而卿等所見。亦皆以補築爲宜乎。存謙等曰。諸地師之意。不謀純同。皆云尙今不補。亦云晩矣。而礴石鋪設。正爲得宜云矣。且本園局內龍虎主案。今始詳細奉審。則野中結局。體勢翕聚。眞是天作之地矣。拜峯山。則不過因地形。略加補土。安樂峴。則不但地師之言爲然。旣是正脈。則鋪以礴石。俾免汰落之患。實爲急務矣。上曰。訓將。進前詳奏。可也。善復曰。諸大臣。旣以鋪石陳奏。臣則自初仰達者。而地師亦無他意。則從速擧行。似好矣。上曰。新峴鋪石。鸎峯補土。旣有可據之例。今亦依此爲之。而事係重大。諸大臣。各陳意見。可也。存謙曰。只鋪礴石。而別無土脈穿鑿之端。則斯速擧行。爲宜矣。命善曰。臣與領敦寧所奏。別無異同。鋪石之際。不必加以浮土矣。徽之曰。鋪石則不可已之事。而事役浩繁。恐不必張大爲之。加土則尤爲不緊矣。樂性曰。臣與諸大臣。爛熳相議。而安樂峴旣是正脈。今若加土添補。則恐或如何。然只鋪礴石。俾免汰落則。似好矣。福源曰。礴石鋪設。因其地形而已。則正崗土脈。依舊自在。恐無如何之端矣。熤曰。先滌水道。次鋪礴石。則旣不犯地脈。且有鞏固之理矣。上曰。卿等之言。旣無異同。當下敎矣。仍命書傳敎曰。奉審後僉意純同。拜峯役所。依初擇日始役。禮曹堂上一員進去。眼同監董。安樂峴磗石鋪設處。地師之言。與大臣諸臣意同然云。亦當鱗次始役。而石材預先鳩聚。待整頓後。日字。以八月旬前後推擇事。分付。文源曰。再昨日永祐園動駕時。臣承命奉審案山內外麓。今日又爲承命看審安樂峴役處。則本園火巢。與懿陵火巢。境界相接。形止不明。莫重樹木護養之際。至有互相推諉之弊。臣之愚見。則以安樂峴大路爲定界。路北屬之懿陵。路南屬之本園。守護等節。各自專心。俾無如前之弊。實合事宜。下詢大臣處之。何如。上曰。大臣之意。何如。左議政洪樂性曰。承旨所奏誠然。依此定界。以爲守護之道。似好矣。上曰。以安樂峴南北路。定爲限界。本園本陵。分掌禁養。可也。出擧條上曰。再昨旣經陪班。今日又多勞碌。而明日卽次對日次。爲念卿等之疲憊。進定次對於今日矣。存謙等曰。奉審之役。不過半日。何敢言勞。而復命且晩。尤無勞憊矣。上曰。拜峯補土及安樂峴鋪石。旣有成命。所入物力及石材。不可不預先措劃。大臣兵判及三營將臣。進前以奏。可也。樂性曰。鋪石之役。當入三萬金云。而見今京營所儲。每患苟艱。聞關西三賑穀條。稍有容手之道。以此分數取用。似好矣。上曰。兵曹及都監遺在。則別無可問。而禁御兩營所儲錢財。爲幾許耶。柱國曰。御營廳留庫錢。爲十三萬兩。而旣是作銀之代。又爲貿銅之資。則果爲名存而實無矣。有大曰。禁營封不動。爲七萬餘兩。而尙有未充之患矣。上曰。禁營事。雖曰稍實。而又復着手。則幾何而不爲蕩竭乎。樂性曰。安樂峴礴石鋪設事。旣以八月。涓吉始役事。命下矣。役處浩大。容入財力。不可不預先經紀。故俄與諸大臣及訓將商量。則殆近三萬兩云。事當內以京營門錢貨。外以關西三賑穀中。限三萬兩拮据。而京營門。則不無難便之端。三賑穀中。以折米一萬石。劃出作錢。以爲取用之地。本穀元數。亦不可不充補。自今年爲始。分留糴糶。則不過三數年。足報萬石之數。如是充數之後。依前勿爲糴糶。何如。上曰。諸大臣之意。何如。領敦寧鄭存謙曰。財力區劃之方。臣亦與聞。而他無着手處。關西三賑穀。在前無取用之事。時在之數稍裕云。就其中限萬石折米需用。恐似爲宜矣。判府事徐命善曰。三賑穀。向來有欲取用而未果。今此區劃之道。最似便當。而前頭限年糶糴。充報元數。亦好矣。判府事李徽之曰。數萬兩財力。今難自京拮据。三賑穀。在前雖無取用之事。當此莫重役處。區劃需用。自今年糶糴。充報元數。似好矣。判府事李福源曰。俄聞諸議。數說之中。三賑爲最勝。萬石區劃。足以了事。數年分留。亦可充元數矣。判府事金熤曰。京司旣無財力。則取用於外方。事勢固然。且聞三賑穀。本非分留之穀。而其數十餘萬石云。今雖取用萬石。餘者爲九萬石矣。分留此九萬石。年年取耗。則不數年。爲萬石之穀。可以還充矣。上曰。依爲之。京營門錢貨劃給一款。置之。可也。出擧條樂性曰。役處財力。雖已區劃。石材一款。亦宜多聚。而聞江華煤音島。石子甚多。可以浮出。而旣有財力。則浮出船運。別無弊端。雖轉至海西有石之地。多數運轉。亦無不可矣。上曰。海西則遠矣。得無民弊乎。善復曰。別無貽弊於民人。且海西原有年例來納之石。以此代彼。尤似便好矣。柱國曰。若欲運石於外方。則浮出運來之際。何得無民弊乎。京中近地。如蘆原等處。亦有石材矣。上曰。御將。旣以民弊爲奏。卿等各奏意見。戶判。曾經沁留。進奏江華事狀。可也。㻐曰。臣之待罪沁都時。不過數朔。且上京時居多。故未得詳知事狀。而取石遠地。則終恐有弊矣。存謙等曰。江華雖是産石之地。海西又有應納之石。然若欲船運。則爲弊之說。不爲無據矣。熤曰。事係至重。雖有些少民弊。何可因此不爲乎。善復曰。御將所奏。未必爲然。旣得財力。而各營門分授。則勿論近境遠方。從其所見。以爲鳩聚。亦何妨乎。樂性曰。財力區劃之後。此等事。乃是節目間事。不必煩達於筵席矣。上曰。然矣。而御將旣謂以民弊。外方則切勿擧論。以爲除弊之地。可也。上曰。廟謨陳之。命善曰。臣之情勢。豈有束帶登筵之望。而藥院勉副。實感曲諒之敎。今日奉審。係是莫重之事。臣果他不暇顧。隨衆奏對於詢門。而次對。今將設行。決不可仍冒班次矣。上曰。過矣。方有下敎者。姑先就坐。可也。上曰。戶判今雖出肅。而向來處義。終是病處矣。且於兩重臣事。予欲有一諭者矣。金鍾秀則以故相辭免事爲請。訓將則至以不得堪耐爲辭。豈非萬萬過中者乎。此與官職有異。雖無申飭之地。而在卿等道理。亦宜開諭兩重臣。俾爲存國體而重事面之道。爲宜矣。卿等各奏所見。存謙曰。受賞者之心。豈無辭遜之意。而屢辭不得請。則又豈可終始固辭乎。命善曰。俄承有下敎者。故臣不敢先退。而俄者奏對。旣係重大。且非廟謨。故臣雖仰達。而今此下詢。亦是廟謨。臣豈可晏然仰對乎。上曰。過矣過矣。樂性曰。徐判府事處義。萬萬過當矣。上謂命善曰。不必然矣。仰對。可也。命善曰。臣與領敦寧所奏。別無他見矣。徽之曰。在下之道。雖欲固辭。自上之賞。豈有還收之理乎。福源曰。兩重臣。旣承疏批。今則當以分義責之矣。熤曰。廉隅分義。自有輕重。兩重臣其何可一向過辭乎。上曰。卿等之言如此。此後兩重臣。若以此陳章。則自政院。切勿捧入。承宣知悉。可也。樂性曰。此關東伯回啓中。三陟民人黃世綱上言事也。上曰。此則別無時急。以草記爲之。可也。樂性曰。此前北評事李勉兢所啓也。會寧開市所用雜種。皆以差需穀物。定價貿用。而獨於柴藁草二種。責出結役。每八結所納。俱過六十餘束。一年應入。合爲五萬餘束。民瘼之難支。比各邑尤甚。而本府差需庫及日供庫。每年耗條應下外。所餘折米。爲二百八十餘石。回禮小靑布作木用餘。爲七十餘疋。若以此餘數穀木。無論柴藁草。每疋五十束式。酌定貿用。則雖不當五萬束之役。可除其一半之弊爲辭矣。本府柴稾草之責出結役。實爲邑民偏苦之端。若以差需庫餘剩之數。酌定貿用。則可爲祛弊之道。而該庫穀布之取剩取用。旣有不刋之定例。此等民役。隨卽防給。則末稍留庫。恐不無耗縮之慮。姑置之。何如。上曰。吏戶判。曾經北伯。進奏。可也。行吏曹判書李命植曰。開市定例之行。固不久矣。而些少弊端之民間稱說者。其事亦多。有難一一採聽。姑且置之。似好矣。行戶曹判書趙㻐曰。開市節目。一自定例以後。無弊遵行。此乃故參判李彝章。爲御史時。往復廟堂而酌定者也。其後因御史評事之言。爲除民弊。頻有變通。而恐未必盡善。今聞大臣覆奏。臣意亦以爲然矣。上曰。依爲之。出擧條善復曰。物力石材。雖已區處。而水道開滌。宜趁夏前。以試其便否。好矣。上曰。唯。善復曰。二十二日役處出去時。臣當奉命馳詣。而所帶命召。何以爲之乎。上曰。仍佩往來。可也。善復曰。役處監董。似至徑宿。故日暮後則臣當還入城中。翌日朝。又復進詣計料矣。上曰。然則不必用兼察之例矣。有大曰。臣亦與訓將。偕進事。命下矣。命召。何以爲之乎。上曰。卿亦一體仍佩往來。善復曰。永祐園拜峯山後榦門路穿鑿之役。及安樂峴水道先爲開鑿之役。與禁將。同爲董役事。旣承筵敎。役軍將近千名。何以爲之乎。惶恐敢達。上曰。役軍以戶兵曹。分力責立。可也。出擧條樂性曰。知敦寧鄭民始。備局有司堂上。差下。何如。上曰。依爲之。出擧條命植曰。喬桐府使李文德。纔送瓜滿之報。而本府曾經統禦使時。以二十四朔爲限。其後罷統禦營。改以海防之後。無及瓜之人。尙無一定之式。永宗僉使。以右防爲二十四朔之窠。則喬桐。以左防。似無異同。下詢大臣處之。何如。上曰。大臣之意。何如。左議政洪樂性曰。喬桐。旣與永宗。爲左右防營。則瓜期不可異同。依永宗例。定瓜限。似好矣。上曰。自今依此定式施行。然則時府使。瓜限己屆。喬桐府使李文德改差。今日政差出。可也。出擧條上曰。防禦使之說。旣有言端。南兵使所陳長津柵設防營事。便否。何如。樂性曰。道臣之啓。姑未來到。待其上來稟處。無防矣。上曰。唯。未下直守令。有幾人乎。命植曰。似有一二人矣。上命書榻敎曰。未下直守令。催促辭朝。樂性曰。卽有未下直守令。催促下送之命。臣敢因言端仰達矣。聞一二守令。受由上京後。屢月不爲還官云。催促下送之意。分付吏曹。何如。上曰。依爲之。今日內下送後。草記。可也。出擧條上命書傳敎曰。未下直守令。旣命催促辭朝。如有未署經人。今日內署經。兩司引避外。無行公臺諫許遞。今日政。以在京無故人差出。待下批牌招署經。仍卽處置。樂性曰。臣精神昏耗。頃日請罪承宣時。旣請推考。誤認以請罷。至於啓下擧條。臣之昏錯極矣。至今惶悚。不知攸措。上曰。此是偶爾事。卿何過引也。昌運曰。臣於蕩春臺。有看審事。從近往還。何如。上曰。訓將禁將。連有出城之公役。若非急務。卿行姑徐。無妨也。上命原任大臣戶兵判三營將臣先退。上曰。戶兵判。則進前。仍敎曰。昨日所下賑恤廳草記批答。卿等其果詳見。而待僚堂之出仕。方可以稟處否。時俊曰。非但僚堂之不備。旣有議大臣稟處之敎。故未及覆奏矣。上曰。此非爲定州一事而言也。田土進告人。四口一賞之法。始自壬辰年後。而伊時新經搶攘。田制紊錯。故故相柳成龍。創出此法者。槪欲其民國俱利。而土地加闢也。法久弊生。何事不然。而近來此弊轉痼。宮房各司。徒歸有名無實之地。遠鄕奸氓。敢售憑公營私之計。予所深惡。非今斯今。而方當通編新刊之時。欲釐正此弊。故昨有所云云。卿等之意。何如。時俊曰。臣於頃日。待罪秋曹時。每閱田畓之訟。太半是四口一賞之弊。而每患矯捄之無術矣。昨奉下敎。實不勝欽仰萬萬。而成命之下。謹當爛商奉行矣。上曰。戶判之意。何如。㻐曰。臣亦以此弊。心常爲悶矣。昨日所下批旨。出尋常萬萬。臣方讚歎之不暇。推是以往。世道之望。尤有大矣。上曰。卿言過矣。雖命釐革。能無掣礙之端乎。時俊曰。別無掣礙之慮。後日次對。當稟處矣。上命左承旨右承旨許遞。出榻敎命禮曹參判前望單子入之。待下批牌招察任。出榻敎上謂時俊曰。礴石之遠輸。沁都及海西。旣有御將民弊之奏。且有物力。則近京之地。不患不得。卿亦申飭各營。俾無民弊。可也。周萬等。進奏三司合啓曰。請黜置罪人鄭致達妻。亟令王府。快正典刑。以洩神人之憤。上曰。不允。周萬等曰。請物故罪人德相。亟施孥籍之典。上曰。不允。周萬等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。仁浩曰。合辭事體。何等至重。而傳啓之際。做錯非細。未及承批。更端以奏。大損臺體。不可無警。執義洪周萬推考。何如。上曰。依爲之。出擧條周萬曰。臣年紀衰邁。知識昏聵。淸朝言責之任。萬不近似。而日前除旨。忽下於合啓方張之時。憂憤所激。懲討是急。冒昧出肅。及登筵席。展啓讀奏之際。多有做錯之失。至被承宣之請推。其何敢一刻晏然於臺次乎。請命遞斥臣職。上曰。勿辭。亦勿退待。出擧條周萬等。進奏兩司合啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。周萬等曰。請還寢李觀源定配之命。更令王府。設鞫得情。上曰。不允。周萬等曰。請遲晩後物故罪人啓能。亟施孥籍之典。上曰。不允。周萬等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。周萬等曰。請亟寢煥億島配之命。仍令王府。加刑得情。夬施王章。上曰。不允。周萬等曰。請亟令王府。夏賊之親屬奴傔。嚴加鞫問。上曰。不允。周萬等曰。請亟寢夏賊子女待年用法之命。上曰。不允。周萬等曰。請物故罪人衡。亟命王府。施以孥戮之典。上曰。不允。周萬等曰。請梟示罪人烱采。亟命王府。夬施孥戮之典。上曰。不允。周萬等曰。請大逆不道罪人斗恭。親屬應坐之類。一依适雲例擧行。上曰。不允。夏賊支屬諸啓。向因鞫獄。隨其事端之現出。近日則分作各啓。不但徒煩酬應。亦壞臺閣故事。此等處。在所釐正。爾等知悉。可也。周萬等曰。請正刑罪人福榮。亟令王府。快施孥籍之典。上曰。渠之所犯。雖曰罔測。知情之律。豈可施孥戮之典。大抵用律。不宜若是徑庭闊狹。不允。周萬等曰。夏賊卽千古所無之劇逆大變。而今番之斗恭又出。則一門之內。是有二夏賊也。此非一朝一夕之故。其凶言逆謀。傳襲有素。平日之爛熳酬酢。一室之尋常倡和。推此可知。恭賊正刑之後。一二同情之類。旣無究問之道。而英材斗恒。尙今假息於覆載之間。則英恭兩賊之黨與同情。萬無不知之理。目今究覈之道。惟在於此。請英材斗恒。更令王府。設鞫嚴問。期於得情。夬正典刑。少洩一國臣民之憤。上曰。俄因他啓。有措辭下批者。一啓中所論。均是同罪。而裂出各人姓名。分作各啓。事未前聞。亦關後弊。不允。周萬等。進奏府啓曰。請大靜縣爲奴罪人金壽賢。依律處斷。上曰。不允。周萬等曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。周萬等曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。周萬等曰。請薪智島荐棘罪人瑩中。設鞫嚴問。夬施當律。上曰。不允。周萬等曰。請物故罪人國榮。亟施孥籍之典。上曰。不允。周萬等曰。請捕廳罪人煥九。亟令王府。嚴加鞫問。夬正典刑。上曰。不允。周萬等曰。請亟寢李魯春島配之命。仍令王府。還囚南間。設鞫嚴問。期於得情。上曰。不允。周萬等曰。請尹得孚。嚴鞫得情。上曰。不允。周萬等曰。請李光殷。設鞫嚴問。期於得情。依律處斷。上曰。此啓新發後。爾等初登筵席矣。李光殷。與福榮。名雖娚妹。聲氣本自不同。福榮之必欲甘心光殷。觀於所捉文書。亦已知之。然而發啓。至今爭執。殊非綜核之實政。亟停勿煩。周萬等曰。請慶源府定配罪人道夏。渭源郡定配罪人烱魯。亟寢發配之命。仍令王府。設鞫得情。夬正王法。上曰。似此孤雛。不必許久謄傳。亟停勿煩。周萬等曰。請白放罪人益榮。亟命王府。設鞫嚴覈。期於得情。夬施當律。上曰。依啓。仁浩曰。傳啓之際。誤讀一字。執義洪周萬。推考警責。何如。上曰。勿推。可也。景岳等曰。臣等俱以無似。言責之任。自知不稱。而兩司原啓中。英材斗恒設鞫之啓。尾附於請寢夏賊子女待年之下。臣等以爲。英恒請鞫。與上段所請。事件各異。其在重啓體嚴懲討之義。有不可混啓者。故果爲分出而各啓矣。及承聖批。誨責備至。至以有乖臺閣故事爲敎。臣等何敢一刻晏然於臺次乎。請命遞斥臣等之職。上曰。終涉後弊。有難例批。勿辭。右副承旨洪仁浩曰。掌令崔景岳。持平李崇運。正言李敏采白師謹。再啓煩瀆。退待物論矣。上曰。知道。出擧條周萬曰。臣於兩司新發中。英材斗恒之罪。分爲兩啓者。雖未詣臺。旣書謹悉。則揆以事面。宜無異同。故僚臺引避時。欲爲同引矣。聖敎誨責備至。臣滿心惶蹙。靡所容措。其何敢晏然於臺次乎。請命遞斥臣職。上曰。勿辭。右副承旨洪仁浩曰。執義洪周萬。再啓煩瀆。退待物論矣。上曰。知道。上命書傳敎曰。洪益榮事。與福榮。不啻如仇敵。自初不許發捕。刑曹囚禁之後。亦命白放者。大體事實。自有白黑之殊。若以預聞福榮搬移之計爲罪。則預聞之故。渠能辨出立異之論。幾死於福榮之毒手。預聞一款。不足爲鞫問之端。然尙在刑曹囚徒中。出場無期。且以辨別人鬼之道言之。一番推問於益榮。獄體則然。臺啓之從施者此也。究問之道。無關於王府刑曹。刑曹時囚罪人洪益榮。令本曹。嚴問前後事狀。捧草供以入。仁浩曰。益榮事。俄於臺啓。以從施爲批矣。臺啓所請。乃是設鞫嚴問。則今此令刑曹究問之命。恐涉如何。蓋益榮。雖於當初。不許拿鞫且囚該曹。然今則獄體。與前自別。臺啓又復體重。設令究問之道。無間於禁府刑曹。而直付刑曹。有欠事面。伏望收還成命矣。命植曰。臺啓請鞫益榮。出於公憤。恐不可付之刑曹而究問矣。樂性曰。究問之道。在所當急。而刑曹旣與禁府有間。則承宣所奏。誠得體矣。上曰。此則過矣。何可若是耶。但今日筵席。兩司之做錯非細。而入侍玉堂。無一言規正。誠可慨然矣。樂性曰。臺臣傳啓時。笏記雖是不可無者。而前席奏達之際。例不敢展出袖外矣。執義洪周萬。傳啓之時。手披笏記。有頗損臺體。不可無警。推考。何如。上曰。依爲之。樂性曰。三司之互相糾警。自是常例。而今日登筵臺臣。失措多矣。玉堂無一言相規。殊甚慨然。入侍兩儒臣。竝推考。何如。上曰。失職大矣。遞差。可也。竝出擧條仁浩曰。書狀官留待矣。上曰。入侍。祥濬承命出。與書狀官李鼎運偕入進伏。上命退次對諸臣。上謂鼎運曰。遠路行役。無事往還。幸也。鼎運曰。王靈所曁。無事往還矣。上曰。今日則曰已向夕。後日從容登筵時。詳奏。可也。鼎運曰。別無仰奏之事。而聞見事狀。當於後日登筵時仰達矣。仍命退。鼎運承命出。上命玉堂前望單子入之。出榻敎仍命退。諸臣以次退出。